## Uredba o Uredu za suradnju s Međunarodnim kaznenim sudom

### NN 61/1996 (19.7.1996.), Uredba o Uredu za suradnju s Međunarodnim kaznenim sudom

# **VLADA REPUBLIKE HRVATSKE**

Na temelju članka 2. stavka 2. Ustavnog zakona o suradnji Republike
Hrvatske s Međunarodnim kaznenim sudom ("Narodne novine", broj 32/96) i
članka 25. stavka 1. Zakona o Vladi Republike Hrvatske ("Narodne novine",
br. 41/90, 8/91, 14/91, 53A/91, 9/92, 55/92 i 29/94), Vlada Republike Hrvatske
je na sjednici održanoj 4. srpnja 1996. godine, donijela

## **UREDBU**

### **O UREDU ZA SURADNJU S MEĐUNARODNIM KAZNENIM SUDOM**

Članak 1.

Ured za suradnju s Međunarodnim kaznenim sudom (u daljnjem teksu: Ured)
osniva se kao stručna služba Vlade Republike Hrvatske koja za Vladu Republike
Hrvatske obavlja stručne i administrativne poslove u svezi poslova suradnje
Republike Hrvatske s Međunarodnim kaznenim sudom koji su prema Ustavnom
zakonu o suradnji Republike Hrvatske s Međunarodnim kaznenim sudom ("Narodne
novine", broj 32/96) u nadležnosti Vlade Republike Hrvatske.

Članak 2.

Ured neposredno obavlja poslove iz članka 1. ove Uredbe, prati, usklađuje
i usmjerava poslove državnih tijela nadležnih za suradnju sa Sudom te drugih
pravnih osoba čiji je rad od važnosti za suradnju s Međunarodnim kaznenim
sudom.

Članak 3.

Pri obavljanju svojih poslova Ured surađuje s nadležnim državnim tijelima,
jedinicama lokalne samouprave i uprave, te drugim pravnim osobama čiji
je rad od interesa za suradnju s Međunarodnim kaznenim sudom.

Članak 4.

Unutarnje ustrojstvo i način rada, te druga pitanja značajna za rad
Ureda uređuju se Pravilnikom o unutarnjem ustrojstvu i načinu rada Ureda
koji donosi predstojnik Ureda.

Pravilnik iz stavka 1. ovog članka stupa na snagu nakon što Vlada Republike
Hrvatske dade na njega suglasnost.

Članak 5.

Radom Ureda upravlja predstojnik Ureda koji je za svoj rad i rad Ureda
odgovoran Vladi Republike Hrvatske.

Predstojnik ima, u odnosu na Ured i njegove djelatnike, prava i ovlasti
dužnosnika tijela državne uprave.

Predstojnika i tajnika Ureda imenuje i razrješava Vlada Republike Hrvatske.

Članak 6.

Sredstva za rad Ureda osiguravaju se u državnom proračunu.

Poslove materijalno-financijskog poslovanja Ureda obavlja sam ured neposredno
ili obavljanje tih poslova Vlada Republike Hrvatske osigurava putem svojih
stručnih službi ili nekog ministarstva.

Članak 7.

Radi davanja mišljenja i prijedloga Vladi Republike Hrvatske o pitanjima
u svezi poslova suradnje s Međunarodnim kaznenim sudom koja su u njenoj
nadležnosti, te davanja smjernica za rad Uredu osniva se Savjet kojeg čine
potpredsjednik Vlade Republike Hrvatske za unutarnju politiku, ministar
obrane, ministar unutarnjih poslova, ministar vanjskih poslova i ministar
pravosuđa. U radu Savjeta, po pozivu, sudjeluju stručnjaci s područja kaznenog
i međunarodnog prava, te drugih područja od interesa za rad Ureda.

Savjet se sastaje prema potrebi, a najmanje jednom u tri mjeseca.

Članak 8.

Stupanjem na snagu ove Uredbe prestaje važiti Odluka o osnivanju Komisije
za ratne zločine ("Narodne novine", broj 34/93), čime njenim članovima
prestaje mandat.

Način prikupljanja podataka o zločinima počinjenim u agresivnom ratu
protiv Republike Hrvatske i način njihove obrade, te obavljanje drugih
poslova iz nadležnosti Komisije za ratne zločine koji prema ovoj Uredbi
nisu u nadležnosti Ureda, uredit će Vlada Republike Hrvatske posebnom odlukom.

Članak 9.

Ova Uredba stupa na snagu danom objave u "Narodnim novinama".

Klasa: 022-03/96-02/16
Urbroj: 5030107-96-1
Zagreb, 4. srpnja 1996.

Predsjednik
**mr. Zlatko Mateša,** v. r.

Uredba, NN 61/1996-1192